**O‘zbekiston Respublikasining “Geografik koʻrsatkichlar toʻgʻrisida”gi Qonuni (OʻRQ–757-son, 03.03.2022-y.) mazmun-mohiyatini   
tushuntirishga qaratilgan   
ANNOTATSIYA**

Qonunga koʻra, **geografik koʻrsatkich** tovarni muayyan geografik obyekt hududidan kelib chiqqan tovar sifatida **identifikatsiyalovchi belgidir.**

Adliya vazirligi huzuridagi Intellektual mulk agentligi geografik koʻrsatkichlarni huquqiy jihatdan muhofaza qilish sohasidagi **vakolatli davlat organidir.**

Geografik koʻrsatkich muayyan geografik obyektda joylashgan va ushbu obyektning nomidan oʻzi ishlab chiqarayotgan tovarni belgilash uchun foydalanayotgan bir necha yuridik yoki jismoniy shaxsning **talabnomasiga koʻra roʻyxatdan oʻtkazilishi mumkin.**

Oʻzbekistondan tashqarida doimiy yashaydigan jismoniy shaxslar va chet el yuridik shaxslari geografik koʻrsatkichlarni roʻyxatdan oʻtkazishga hamda geografik koʻrsatkichdan foydalanish huquqi toʻgʻrisidagi guvohnomani berishga doir ishlarni **Agentlikda roʻyxatdan oʻtkazilgan patent vakillari orqali** amalga oshiradi.

Talabnomaning **davlat ekspertizasi** Agentlik tomonidan amalga oshiriladi hamda u rasmiy ekspertizani va talabnomada ifodalangan belgining ekspertizasini oʻz ichiga oladi.

Talabnomaning **rasmiy ekspertizasi** talabnoma Agentlikka berilgan sanadan eʼtiboran **15 kunlik muddatda** amalga oshiriladi.

Talabnomada ifodalangan **belgining ekspertizasi** talabnoma koʻrib chiqish uchun qabul qilinganligi toʻgʻrisidagi qaror qabul qilinganidan keyin **1 oy ichida** oʻtkaziladi.

Davlat ekspertizasi natijalari asosida Agentlik geografik koʻrsatkichni yoki geografik koʻrsatkichdan foydalanish huquqini reestrda roʻyxatdan oʻtkazishni patent boji toʻlanganligi haqidagi hujjat olingan sanadan eʼtiboran **3 ish kunida** amalga oshiradi.

Qonunga koʻra, **geografik koʻrsatkichdan foydalanish huquqi toʻgʻrisidagi guvohnoma** uning egasining geografik koʻrsatkichdan guvohnomada koʻrsatilgan tovar turiga nisbatan foydalanish huquqini tasdiqlaydi.

Guvohnoma geografik koʻrsatkichdan foydalanish huquqi reestrda roʻyxatdan oʻtkazilganidan keyin **3 ish kuni ichida** Agentlik tomonidan beriladi.

Guvohnoma talabnoma berilgan sanadan eʼtiboran **10 yil davomida** amal qiladi.

Geografik koʻrsatkichlarni yoki geografik koʻrsatkichdan foydalanish huquqini roʻyxatdan oʻtkazish uchun **patent bojlari** olinadi.

Yuridik va jismoniy shaxslar geografik koʻrsatkichni boshqa davlatlarda roʻyxatdan oʻtkazishga **haqli**.

**Asos: OʻRQ–757-son Qonun, 03.03.2022-y.**